RÅDETS RESOLUTION af 25. marts 1996 om udsigterne for det internationale samarbejde om forskning og teknologisk udvikling (96/C 110/01)

RÅDET FOR DEN EUROPÆISKE UNION -

der har gennemgået Kommissionens meddelelse af 20. oktober 1995 om udsigterne for det internationale samarbejde om forskning og teknologisk udvikling og taget hensyn til udtalelse fra Udvalget for Videnskabelig og Teknisk Forskning (CREST) -

1) TILSLUTTER SIG følgende fem overordnede mål for Fællesskabets fremtidige politik med henblik på yderligere at styrke og øge dets FTU-samarbejde med tredjelande:

- Europas konkurrenceevne skal styrkes, og der skal udvikles teknologi til fremtidens markeder

- der skal udvikles partnerskaber inden for videnskab og teknologi, især med tredjelande af strategisk betydning for Fællesskabet

- ansvaret skal bæres i fællesskab, og der skal gennemføres FTU med henblik på fremtidige økonomiske og sociale udfordringer

- FTU, der er relevant for udviklingslandenes behov og prioriteter med det formål at støtte en bæredygtig vækst i de pågældende lande, skal fremmes

- der skal etableres udveksling af teknisk-videnskabelig viden og ydes bidrag til avancerede teknisk-videnskabelige projekter i stor skala.

2) FREMHÆVER, at FTU-samarbejdet med tredjelande fortsat skal være baseret på følgende principper: subsidiaritet, gensidig fordel, sammenhæng med andre fællesskabspolitikker, navnlig Unionens udenrigspolitik, samt effektivitet og kvalitet.

3) UNDERSTREGER, at det af økonomiske, politiske og geografiske årsager er nødvendigt med en differentieret strategi over for de forskellige tredjelandspartnere. Det NOTERER SIG derfor MED TILFREDSHED, at Kommissionen agter at forelægge supplerende dokumenter om internationalt samarbejde med særlige grupper af tredjelande.

4) MENER, at et verdensomspændende forskningssamarbejde på et globalt marked bør fremmes med alle relevante midler, herunder ekstern deltagelse i rammeprogrammet og i bilaterale aftaler.

MENER, at samarbejdet navnlig med industrialiserede tredjelande og lande med spirende økonomier bør gennemføres på grundlag af gensidig adgang til FTU-programmer.

5) UNDERSTREGER nødvendigheden af et udbygget FTU-samarbejde med de central- og østeuropæiske lande og de baltiske stater inden for rammerne af den strukturerede dialog med disse lande, samt med Middelhavslandene og de nye uafhængige stater.

MENER i den forbindelse, at der kan anvendes andre fællesskabsinstrumenter (f.eks. PHARE, TACIS, MEDA), når modtagerlandene anmoder herom inden for de fastsatte rammer for dialog og inden for de grænser, der er sat for disse instrumenter, med det formål at støtte opbygning af FTU-infrastruktur og -kapacitet, og for at fremme deltagelse af partnere fra disse lande i projekter under Fællesskabets rammeprogrammer på forskningsområdet.

6) UNDERSTREGER, at der i samarbejdet med udviklingslande bør tages hensyn til disse landes særlige behov, herunder også de mindst udviklede landes, og at samarbejdet især bør tage sigte på at udbygge deres forskningskapacitet og fremme større regional integration af denne kapacitet med henblik på en bæredygtig udvikling i de pågældende lande (1).

7) STØTTER en øget inddragelse af industrien i det internationale FTU-samarbejde på grundlag af de erfaringer, der allerede er indvundet med hensyn til industriens deltagelse i Den Europæiske Unions FTU-programmer, og som et middel til at øge europæisk konkurrenceevne globalt.

8) UNDERSTREGER betydningen af en bedre samordning og interaktion med EUREKA- og COST-aktiviteter, således at det internationale FTU-samarbejde i Europa kan fremmes på effektiv vis.

9) ER ENIGT OM, at denne resolutions principper kan danne grundlag for yderligere overvejelser om strategien for det internationale FTU-samarbejde.

(1) Se også erklæring af 1. juni 1995 fra Rådet og fra medlemsstaternes repræsentanter, forsamlet i Rådet, om udviklingsforskning.